**2023an Oiartzungo udalerriaz gaindiko eremuetan euskara sustatzen dabiltzan erakundeentzako dirulaguntzak arautzeko oinarri bereziak.**

## Xedea

Ebazpen honen xedea hauxe da: 2023an zehar, udalerriaz gaindiko eremuetan euskara sustatzen dabiltzan erakundeei, dirulaguntzak norgehiagoka prozeduraren bidez banatzeko, Oiartzungo Udalaren dirulaguntzen oinarri arautzaileak ezartzea.

Dirulaguntza hauetan kontuan izango da Oiartzungo Udalaren dirulaguntzak arautzen dituen Ordenantza, 2022-2024rako dirulaguntzen Plan Estrategikoa, eta 2005eko Berdintasun Legeak 3. tituluan jasotzen duena. Honen arabera, 16, 18.4, 23. eta 24.2 artikuluetako printzipio orokorrak Euskal Autonomia Erkidegoko herri-aginte guztiei aplikatuko zaizkie baita erakunde pribatuei ere, baldin eta Erkidegoko herri aginteetako batekin kontratuak edo lankidetza-hitzarmenak sinatzen badituzte, edo herri-aginte horiek emandako laguntzen edo dirulaguntzen onuradunak badira.

### Beraz, pertsona edo elkarte onuradunak aplikatzekoa zaion indarreko araudi guztia errespetatu beharko du; eta bereziki 4/2005 Legea, otsailaren 18koa, Emakumeen eta Gizonen Berdintasunerakoa.

1. **Onuradunak eta parte-hartze baldintzak.**

Oro har, dirulaguntza hauetarako aukera izan dezakete udalerriaz gaindiko eremuetan euskara sustatzen dabiltzan erakundeek edo elkarteek, Oiartzungo Udalaren dirulaguntzak emateko Ordenantza Orokorrak ezartzen duen moduan.

Diruz laguntzen diren ekintzak irekiak izango dira, herritarren artean inolako bereizketarik egin gabe.

Ezingo dute dirulaguntzarik jaso deialdi honen bidez bere izaera eta helburuak direla eta, udalaren beste arlo edo erakunde autonomo batzuen, beste programa baten edo batzuen bidez bideratu behar direnak. Dena den, dagokion erakunde edo udal arloetara bideratuko da eskaera, eta horren berri emango zaio interesatuari.

Ez zaie dirulaguntza emango ondorengo entitateei:

* Elkarteak sexu-bereizkeriagatik zigor administratiboa edo penala jaso duenean.
* Erakundeak edo entitateak bere helburuetan, onarpen-sisteman, funtzionamenduan, ibilbidean edo jardueretan emakumeen eta gizonen berdintasunaren printzipioaren aurkakoak diren edo argi eta garbi bereizkeriakoak diren kontuak edo alderdiak dituztenei.
* Ezingo dute onuradun izaera eskuratu beren baitan gizon eta emakumeen presentzia eta parte-hartzea berdintasun egoeran gauzatzea galarazten duten elkarteek, salbu eta, sexu bakarreko kideek osatutako elkarteak izanik, helburu nagusia gizon eta emakumeen arteko berdintasuna lortzea edo emakumezkoen nahiz gizonezkoen berariazko interes eta beharrak sustatzea dutelarik.

Erakunde onuradunak udalarekin dituen ahozko zein idatzizko harremanak euskaraz izango dira.

Erakunde onuradunak diruz lagundutako jardueran argitaratzen diren idatzi, iragarki, ohar eta gainerako komunikazioak orokorrean euskaraz ezagutarazi beharko ditu, eta publizitatearekin ere, ahozko zein idatzia izan, berdin jokatuko du.

1. **Diruz lagunduko ez diren gastuak.**

Ez da dirulaguntzarik emango honelako gastuetarako:

* Eskabidea egiten duen entitateko bazkideentzat bakarrik diren ekitaldietarako.
* Udal sail beraren edo beste udal sail baten berariazko eskumenekoak diren eta horien laguntza edo hitzarmen baten barruan sartzen diren ekitaldiak.

1. **Dirulaguntzaren kontzeptuak eta irizpideak. Zenbatekoa.**

**Dirulaguntzak emateko irizpideak. Puntuazio sistema:**

* Urteko egitasmo guztiei emateko dagoen diru-kopuru guztia eta ebaluazioaren arabera erakundeek lortutako puntu guztien arteko zatiketa egin eta eragiketa horrek puntu baten balore ekonomikoa emango du.
* Puntu batetik ateratzen den balore ekonomikoa bider erakundeek lortzen dituzten puntuek zehaztuko dute eman beharreko dirulaguntzaren kopurua.
* Baloraziorako adierazleen datuak EUSTATetik, Nafarroako Estatistika Erakundetik eta Gaindegiatik lortuko dira. Dirulaguntza ematen den urtean argitaratuta dauden azken datuak erabiliko dira baloraziorako.
* Baloraziorako adierazleak eta horien puntuazioa honako hauek dira:

a) Erakundearen eragin eremuko (herrialdeko/herrialde multzoko) egoera soziolinguistikoa

Biztanleriaren artean dauden euskaldunen (Euskaldunak + Ia euskaldunak / 2) ehunekoa.

* % 0-30,9 100 puntu
* %31-40,9 50 puntu
* %41-60,9 20 puntu
* %61-70,9 10 puntu
* %71-100 5 puntu

b) Dagokion eremu administratiboko hizkuntzaren normalizaziorako legediaren garapena

* Ez dago legediarik 100 puntu
* Legedia partziala dago 50 puntu
* Legedia badago 0 puntu

c) Eskatzailea herri ekimeneko edo administrazioaren baitako erakundea den:

* Herri ekimenekoa 50 puntu
* Administrazioaren baitakoa 15 puntu

Irizpide hauekin eskaera bakoitza baloratu ondoren, dagokion diru partidan gordetako dirua onartutako eskaera guztien artean proportzionalki banatuko da.

**Aurrekontua**

Udalak urtero zehaztuko du banatuko den dirulaguntzaren zenbatekoa. Onartutako eskaera bakoitzari ordenantza honetako ondorengo puntuazio sistemaren bidez lortutako puntuen baitako dirulaguntza emango zaio.

Dirulaguntza hauek ordaintzeko, guztira, 3.040,00 euroko izendapena eginda dago, Oiartzungo Udalaren 2023 urteko aurrekontuko 1 0701.481.335.00.01 2023 (3132) zenbakidun partidaren kontura.

Baimendutako gastua handitu edo murriztu ahal izango du aldaketaren zenbatekoaren arabera eskumena esleituta duen organoak. Horrek ez du beste deialdi bat egitea ekarriko.

**Gehienezko dirulaguntza eta aldaketak**

Oinarri hauetan araututako dirulaguntzen zenbatekoak ezin du inola ere gainditu diruz lagundutako jardueraren kostua, ez berak bakarrik, ez beste dirulaguntza, bestelako laguntza, sarrera edo baliabide batzuekin batera.

Dirulaguntza emateko kontuan hartu diren baldintzetan edozein aldaketa gertatuz gero, eta nolanahi ere, oinarri hauetan baimendutako kasuez kanpo dirulaguntza hauekin batera laguntzak jasoz gero, gerta daiteke dirulaguntza emateari buruzko ebazpena aldatzea.

1. **Eskaerak aurkezteko lekua eta dokumentazioa**

Eskaerak Udaleko Erregistro Nagusian aurkeztu behar dira Udalak horretarako jarriko dituen eskaera orrietan. Halaber, urriaren 1eko Administrazio Publikoen Prozedura Erkidearen 39/2015 Legearen 16.4 artikuluak aipatzen dituen lekuetan ere aurkeztu ahal izango dira.

Dirulaguntzaren eskaera egiteko, dokumentazio hau aurkeztu beharko dute:

1. Eskaera orria.
2. Eskatzailea pertsona juridikoa edo nortasun juridikorik gabeko erakundea bada, Identifikazio Fiskaleko Kodearen fotokopia.
3. Eskaera egiten duen elkarte, erakundeak edo interesatuak kontu korronte bat ireki duela egiaztatzen duen banketxearen edo aurrezki kutxaren ziurtagiria.
4. Proiektuaren, jardueraren edo programaren txostena.
5. Programaren gastuen eta sarreren aurrekontua.

Administrazio Publikoen Administrazio Prozedura Erkidearen urriaren 1eko 39/2015 Legearen 28. artikuluan xedatutakoarekin bat etorriz, Oiartzungo Udalak bitarteko elektronikoen bidez egingo ditu deialdi honetarako beharrezkoak diren egiaztapenak eta kontsultak, datu elkarreragingarri hauek lortzeko:

* Identitatea (eskatzailea pertsona fisikoa bada).
* Zerga-betebeharrak egunean izatea.
* Gizarte segurantzarekiko betebeharren ordainketa egunean izatea.

Horiek guztiak, interesdunak eskabidean berariaz aurkakorik adierazi ezenan; aurka azalduz gero, honako agiri hauek aurkeztu beharko ditu eskatzaileak:

* Identifikazioa egitea nortasuna egiaztatzen duen edozein dokumenturen bitartez, eskatzailea pertsona fisikoa bada (NAN, pasaportea, e.a.)
* Zerga-betebeharrak egunean izatearen ziurtagiria.
* Gizarte segurantzarekiko betebeharren ordainketa egunean izatearen zirurtagiria.

Administrazio Publikoen Administrazio Prozedura Erkidearen urriaren 1eko 39/2015 Legearen 28.3 artikuluaren arabera, Oiartzungo Udalak ezin baditu agiri horiek elektronikoki bildu, salbuespen gisa, eskatu ahal izango dio interesdunari horiek aurkezteko.

1. **Akatsak zuzentzea eta dokumentazio osagarria aurkeztea**

Eskaerak edo horrekin batera doan dokumentazioak ez baditu identifikazio datuak biltzen, akatsen bat badu edo zerbait falta bada, eskatzaileari eskatuko zaio 38/2003 dirulaguntzak arautzen dituen Lege Orokorrak eta Udal Ordenantza Orokorrak ezarritakoari jarraiki, hamar eguneko epean akats horiek zuzentzeko; eta adieraziko zaio ezen, hori egingo ez balu, eskaeran atzera egin duela ulertuko dela, aipatu legearen 23. artikuluan aurreikusitako moduan.

1. **Epeak**

Eskaerak, dirulaguntza deialdi hau Gipuzkoako Aldizkari Ofizialean argitaratu ondoren, 2023ko urriaren 30a baino lehen egin ahal izango dira.

Eskaerak Oiartzungo Udaleko erregistroko dataren arabera aztertuko dira eta 2023ko abenduaren 31 baino lehen ebatziko dira.

Behin betiko ebazpena emateko eta jakinarazteko gehienezko epea sei hilabetekoa da, dagokion deialdian zehazten den epetik kontatzen hasita. Epe hori ebazpena espreski jakinarazi gabe igarotakoan, pertsona edo erakunde eskatzaileek ezetsitzat jo ahal izango dituzte beren dirulaguntzarako eskaerak

1. **Beste dirulaguntzekin bateragarritasuna**

Araudi honetako dirulaguntzak bateragarriak izango dira erakunde publiko edo pribatuek xede bererako eman ditzaketen bestelako dirulaguntzekin. Bateragarritasunari buruz sortu daitezkeen zalantzak argitzeko, Oiartzungo Udalaren dirulaguntzak emateko Ordenantza Orokorrak 14. artikuluan finkatzen dituen irizpideak jarraituko dira.

1. **Emateko prozedura**

Dirulaguntzak emateko prozedurak, Oiartzungo Udalaren dirulaguntzak arautzen dituen Ordenantzak IV. Tituluan (22-23 artikuluak) zehazten diren pausoak jarraituko ditu, bertan azaltzen diren baldintzekin:

* Euskara arloko teknikariak dirulaguntza eskariak ebaluatuko ditu.
* Txostena egin eta Euskara Batzordera eramango du, honek txostena kontuan hartuta, bere iritzia eman eta behin-behineko proposamena luza dezan.
* Alkateak Dekretuz behin-behineko proposamena egingo du, hamar eguneko epea eskainiko die pertsona interesatuei alegazioak aurkezteko. Prozeduran pertsona interesdunek argudiatutakoak beste egintzarik, alegaziorik edo frogarik agertzen ez denean, entzunaldi-izapide hori bazter utzi ahal izango da. Kasu horretan, ebazpen-proposamena behin betikoa izango da.
* Aurkeztutako alegazioak (baleude) aztertu ondoren, behin betiko ebazpen-proposamena egingo da. Proposamen horrek dirulaguntzaren emakidarako proposatzen dituen eskatzaileen zerrenda eta zenbatekoa adierazi beharko ditu, bere ebaluazioa eta hori egiteko erabilitako balorazio-irizpideak adierazita, eta baita zer eskaera ez dituen aintzat hartu eta zer arrazoitan oinarritu den ere.
* Espedientean, bere esku dagoen informaziotik ondorioztatzen denez, pertsona onuradunek dirulaguntzak eskuratzeko baldintza guztiak betetzen dituztela egiaztatzen duen instrukzio organoaren txostena jaso beharko da.
* Oiartzungo Udaleko web orrian (www.oiartzun.eus) eta udaletxeko iragarki taulan behin-behineko proposamenaren eta behin betiko ebazpenaren berri emango da.
* Dirulaguntza ordaintzea: Behin betiko dirulaguntzaren jakinarazpena egin dela ziurtatu ondoren, ordainketa tramitatuko da. Eta kontuan izango dira, halaber, Oiartzungo Udalaren dirulaguntzei buruko Ordenantzaren VII. Tituluan aipatzen diren aspektu guztiak.
* Dirulaguntza onartu dela jakinarazi bezain laster, dirulaguntzaren %100a ordainduko da, eta honetarako ez zaie beste inongo bermerik eskatuko onuradunei.

1. **Onuradunen betebeharrak**

Deialdi honetako dirulaguntzak jaso dituztenek, Oiartzungo Udalaren dirulaguntzak arautzen dituen Ordenantzaren 6. artikuluak ezartzen dituen betebeharrak bete beharko dituzte.

Erakunde edo elkarte onuradunak diruz lagundutako jardueran honako parekidetasun arloko eskakizunak bete beharko ditu:

* Diruz lagundutako jarduerari buruzko informazio, publizitate eta propaganda guztietan, lengoaia eta irudi mota guztien erabilera ez sexista egingo dute, sortzen diren dokumentu eta euskarrietan.
* Eskaera, izen-emate orri, memoria guztietan antolatzaile eta erabiltze edo onuradunen datuak sexuagatik desagregatuta jaso beharko dira.
* Genero ikuspegia eta parekidetasun irizpideak txertatzea proiektuetan.
* Elkarte eta erakunde guztiek, beren zuzendaritza-organoetako eta organo kolegiatuetako kide izateko pertsonak izendatzerakoan, izendatutakoen artean trebakuntza, gaitasun eta prestakuntza egokia duten emakumeen eta gizonen ordezkaritza orekatua izan dadila sustatu behar dute. Xede horretarako, beharrezkoak diren arauzko neurriak edo bestelakoak hartuko dituzte.
* Organo emaileari, hala badagokio, edozein Administrazio edo erakunde publiko zein pribatutatik, nazional zein nazioartekotatik diruz lagundutako jarduera finantzatzen duten beste diru laguntzak, laguntzak, diru sarrerak edo baliabideak lortu izana jakinarazi.
* Diru laguntzaren emakidarako kontuan izan den edozein gertaera objektibo zein subjektiboren aldaketa jakinarazi.
* Diruz lagundutako jardueraren hedapen ekintzetan, jasota geratu beharko du Oiartzungo Udalaren diru laguntza bidezko lankidetzak.
* Jardueran aritzean, pertsonaren funtsezko eskubideekiko behar den errespetua erakutsiko da eta indarrean diren legeak errespetatuko dira.

1. **Dirulaguntza justifikatzea**

Dirulaguntza justifikatzeko, entitate edo pertsona onuradunak egindako eta diruz lagundutako jardueraren azalpen memoria aurkeztuko du, ekintzaren gastu eta diru sarreren balantze xehea barne, egindako gastuen ordainagiriak eransten dituena.

Ekintzak egin ahala justifikatu ahal izango dira, gehienez ekintza bukatu denetik hiru hilabeteko epean beti ere, hurrengo urteko urtarrilaren 31a baino lehen.

Espedientean, bere esku dagoen informaziotik ondorioztatzen denez, pertsona onuradunek diruz lagundutako ekimenak burutu dituztela egiaztatzen duen instrukzio organoaren txostena jaso beharko da.

1. **Dirulaguntza itzultzea**

Dirulaguntza eman deneko jardueraren gastuaren aurrekontuari dagokion gastua justifikatzen ez bada, dirulaguntza osoa edo zati bat eta dagokion berandutze-interesa itzuli beharko da, Oiartzungo Udalaren dirulaguntzak arautzen dituen Ordenantzaren IX. Tituluak arautzen duen prozedura jarraituz.

1. **Araudi osagarria**

Deialdi honek ezartzen ez duenari dagokionez, aintzat hartuko da Oiartzungo Udalaren laguntzak arautzen dituen Ordenantzak ezartzen duena eta Herri Administrazioetako dirulaguntzak arautzen dituen 38/2003 Legearen xedapenak.